Tieners in hof ná moord op skoolseunFoto: Lindi Masingo/ANA Die drie tieners wat verdink word van die moord op Kulani Mathebula, die 19-jarige seun wat Woensdagoggend buite ŉ skool in Mondeor in Johannesburg doodgesteek is, sal Vrydag in die hof verskyn. Kapt. Kay Makhubele, woordvoerder van die polisie, het bevestig die tieners, twee 15 jaar oud en ŉ ander 13 jaar, sal in die Johannesburgse landdroshof verskyn op aanklagte van moord. Die moontlikheid van borgtog sal vandag in die hof bespreek word, het Makhubele verduidelik. Mathebula was Woensdagoggend op pad skool toe en is in ŉ veld naby die skool doodgesteek. Mathebula was in gr. 11 en het sowat ŉ kilometer van dié skool gewoon. Die 13-jarige verdagte het reeds gister in dié hof verskyn waarna die saak tot vandag toe oorgedra is aangesien die seun eers geassesseer moet word, het die Nasionale Vervolgingsgesag (NVG) gesê. ŉ Verslag ná afloop van die seun se assessering moet gevolglik opgestel word wat aan die hof voorgelê sal word om ŉ voorlopige ondersoek van stapel te stuur, het Phindi Mjonondwane, woordvoerder vir die NVG, verduidelik. Beeldmateriaal is vroeër aan die polisie oorhandig wat dié drie leerders van ander skole op die toneel geplaas het. Die jongste verdagte is op die dag van die moord by ŉ ander skool in hegtenis geneem waarna die ander twee Donderdag in Soweto en Naturena in hegtenis geneem is. ŉ Gedenkdiens vir Mathebula word vandag by die skool gehou.